Bratislava 12. apríla (TASR) - Návrh novely zákona o dani z pridanej hodnoty (DPH), ktorý vypracovalo Ministerstvo financií (MF) SR, je v súčasnosti v riadnom legislatívnom procese a jeho príprava pokračuje presne podľa naplánovaného časového harmonogramu. Ministerka financií SR Brigita Schmögnerová tak prostredníctvom svojho hovorcu reagovala na vyjadrenia predsedu Demokratickej strany (DS) Ľudovíta Kaníka, ktorý obvinil MF, že blokuje novelu zákona o DPH a dokonca uvažuje o jej stiahnutí. V takom prípade mali podľa Ľ. Kaníka novelu pripraviť experti DS a predložiť ju ako poslanecký návrh do parlamentu.
Ako pre TASR dodal hovorca ministerky Peter Švec, návrh MF, týkajúci sa novely zákona o DPH, už prešiel medzirezortným konaním a čaká na rokovanie v Legislatívnej rade vlády SR. "Nie je pravda, že MF nejakým spôsobom brzdí jeho schvaľovací proces", povedal.
Novelou zákona o DPH, vypracovanou MF, by sa mala od prvého januára 2002 zaviesť refundácia dane zahraničným osobám pri nákupe a následnom vývoze tovaru nad 6 000 Sk a možnosť určenia miesta zdaniteľného plnenia podľa sídla zákazníka pri vybranom okruhu služieb, ktoré sú poskytované zahraničným podnikateľom.
S odloženou účinnosťou, teda od začiatku roka 2003, sa touto novelou zníži objem obratu podnikateľov pre registráciu platiteľa DPH zo 750 tisíc Sk na 500 tisíc Sk za najviac tri po sebe idúce kalendárne mesiace. Zmeny v zákone prinesú aj úpravu podmienok na uplatnenie odpočtu dane, ktoré odstránia asymetriu pri nárokovateľnosti vrátenia DPH a pri jej platení (v súčasnej úprave si podnikateľ môže nárokovať vrátenie DPH, len ak skutočne zaplatil za kúpený tovar, no štát od neho vyžaduje úhradu DPH aj v prípade, že mu odberateľ za jeho tovar ešte nezaplatil).